《射虎行》
清代·弘晓

山深围广路阸塞，郁葱林木高百尺。人马横邪雁翅排，岚气迎眸寒威逼。

仰看众岫罗如星，层颠俯视曦轮升。合围未毕方前进，忽闻一阵寒风腥。

纵目遥看咸住步，言是山君当歧路。掉尾张牙正负隅，马怯人惊面相顾。

猛兽不除人必残，猎士鼓勇如林攒。相持搏击两不让，岩头立马真奇观。

我皇亲自率禁旅，一箭横胸洞肺腑。从兹恶劣得剪除，扈从诸臣齐蹈舞。

昔闻射虎但耳闻，何似随銮目见真。圣君神武本天纵，盛事应当记史臣。

作者简介：清宗室，字秀亭。怡贤亲王胤祥子。袭怡亲王爵。嗜典籍，建藏书楼九楹，名“乐善堂”。乾隆间《四库》馆开，各地藏书家均进呈藏书，惟“怡府”未进呈，其中善本、珍本甚多。藏书钤有“怡府世宝”、“安乐堂藏书记”等印。卒谥僖。